Liverpool lesti li jbiegħu sa sitt players matul is-sajf Liverpool huma lesti li jbiegħu sa sitt players matul it-tieqa tat-trasferimenti tas-sajf. Ir-Reds ma rnexxielhomx jiddefendu t-titlu tal-Premier League li rebħu matul l-istaġun li għadda, meta kisbu total ta' 46 punt minn 29 partita u jinsabu fis-seba' post tal-klassifika, ħames punti bogħod mill-ewwel erbgħa. Jidher li se jkun hemm bidliet f'Anfield fis-suq li jmiss, u l-club diġà ddeċieda li jpoġġi sitt players fuq il-lista tat-trasferimenti. Divock Origi, Xherdan Shaqiri u Harry Wilson kollha se jkunu disponibbli għall-prezz it-tajjeb, filwaqt li l-club huwa wkoll lest li jbigħ lil Sheyi Ojo, li huwa misluf ma' Wilson ma' Cardiff City. Marko Grujic – li bħalissa jinsab b'self ma' Porto – jista' jinbiegħ ukoll, filwaqt li Ben Woodburn se jkun qed jitħalla jfittex club ġdid, peress li m'għamilx l-avvanz mixtieq. Liverpool mhux se jkunu qed joffru kuntratt ġdid lill-goalkeeper ta' esperjenza Adrian, bl-Ispanjol ser iħalli l-club bi free transfer fl-aħħar ta' Ġunju. Intant, Mohamed Salah irrifjuta mill-ġdid li jeskludi ċaqliq lejn Spanja fil-futur, b'Barcelona u Real Madrid, it-tnejn stqarrew li huma interessati fil-player internazzjonali tal-Eġittu.